《文天祥就义》
未知·佚名

初八日，召天祥至殿中。长揖不拜。左右强之，坚立不为动。极言：“宋无不道之君，无可吊之民；不幸母老子弱，权臣误国，用舍失宜，北朝用其叛将、叛臣，入其国都，毁其宗社。天祥相宋于再造之时，宋亡矣，天祥当速死，不当久生。 ”

上使谕之曰：“汝以事宋者事我，即以汝为中书宰相。”天祥曰：“天祥为宋状元宰相，宋亡，惟可死，不可生，愿一死足矣。”又使谕之曰：“汝不为宰相，则为枢密。”天祥对曰：“一死之外，无可为者。”遂命之退。 明日有奏：“天祥不愿归附，当如其请，赐之死。”麦术丁力赞其决，遂可其奏。

天祥将出狱，即为绝笔自赞，系之衣带间。其词曰：“孔曰成仁，孟曰取义；惟其义尽，所以仁至。读圣贤书，所学何事！而今而后，庶几无愧!”过市，意气扬扬自若，观者如堵。临刑，从容谓吏曰：“吾事毕矣。”问市人孰为南北，南面再拜就死。俄有使使止之，至则死矣。见闻者无不流涕。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。